# OT-råd – Oppfølgingstjenesten Vestfold og Telemark Fylkeskommune

**Hvilke funksjoner/mandat har OT-rådet?**

1. Samarbeide med og gi råd til Oppfølgingstjenesten (OT) og fylkeskommunen

OT-rådet skal samarbeide med, og kan gi råd til OT og andre i fylkeskommunen slik at de har et bedre grunnlag for avgjørelsene sine.

Rådet har rett til å komme med sitt syn på en sak, det er ikke en plikt. Det er opp til OT-rådet å vurdere om det skal gi uttalelse. OT-rådet kan dermed avgjøre hvilke saker de velger å komme med innspill til.

Målsetting med OT-rådet og samarbeidet mellom rådet og OT er å gjøre OT til en bedre tjenesteyter og at flere ungdommer i målgruppen til OT kommer tilbake i opplæring og fullfører den.

1. Uttale seg på vegne av ungdom i Oppfølgingstjenesten

OT-rådsmedlemmene er valgt for å representere ungdom i målgruppen til Vestfold og Telemark. OT-rådet skal representere og uttale seg på vegne av alle ungdommene i OT. OT-rådet bør derfor sørge for å ha god kontakt med ulike grupper av ungdom, og skape møteplasser der OT-rådet kan få innspill fra ungdommene de representerer.

**Bred, åpen og tilgjengelig medvirkning**

OT-rådet skal sikre en bred, åpen og tilgjengelig medvirkning fra ungdom i fylket.

Med bred medvirkning menes blant annet at

* OT-rådet skal kunne uttale seg om mange ulike saker som gjelder OT og fylkeskommunen
* OT-rådet kan uttale seg om alle saker som gjelder ungdom
* De som blir valgt som medlemmer til OT-rådet, bør ha ulik alder og erfaringsbakgrunn og alle avdelingene bør være representert

Med åpen og tilgjengelig medvirkning menes at

* OT og fylkeskommunen må sikre at OT-rådet mottar alle relevante saker hvor OT-rådet kan gi uttalelse
* OT-rådet kan også ta opp saker på eget initiativ
* Møtene i OT-rådet skal være åpne og tilgjengelige for alle som ønsker å være til stede
* Uttalelsene fra OT-rådet skal være offentlige, og referater fra møter publiseres på den fylkeskommunale nettsiden til OT.

**Hva kan OT-rådet bestemme?**

OT-rådet skal gi råd til OT og fylkeskommunen. Dette betyr ikke at OT og fylkeskommunen alltid må gjøre slik rådet mener, men at de skal vite hva OT-rådet mener før de tar en avgjørelse.

OT kan gi rådet myndighet til å fordele bevilgninger. Det betyr at seksjon OT gir OT-rådet i oppgave å bestemme hvordan de skal bruke en pott tildelte penger, for eksempel å reise på konferanse eller å lage egne arrangement for ungdom.

**Hvilke saker kan OT-rådet jobbe med?**

OT-rådet har rett til å uttale seg i alle saker som gjelder ungdom i fylket. Det kan være mange ulike saker, for eksempel kultur- og fritidstilbud, skolesaker, helsetilbud, samferdsel og kollektivtilbud, miljøsaker, ulike planer og tilbud i OT.

Dersom OT og fylkeskommunen er i tvil om en sak bør tas opp i OT-rådet, bør de spørre OT-rådet om de ønsker å uttale seg i saken.

OT/fylkeskommunen skal sikre at ungdomsrådet høres så tidlig i prosessen at de har mulighet til å påvirke avgjørelsene som skal tas.

**Aktiviteter og arbeidsoppgaver**

OT-rådet skal sette seg inn i saker som angår ungdom i fylket og behandle sakene i møtene sine. I tillegg til dette kan medlemmene av OT-rådet for eksempel

* bli invitert til å holde innlegg eller taler i ulike sammenhenger
* arrangere samlinger for ungdom i OT i fylket
* prøve å påvirke politikerne ved å fremme synet sitt i medier eller andre steder

**Samarbeid OT-råd – administrasjon OT**

* Lage et årshjul etter skoleår for samarbeid og medvirkning, med faste punkter og det som er spesielt for aktuelt skoleår.
* Sette opp faste samarbeidsmøter mellom OT-rådet, koordinator og teamleder OT. Agendaen på disse møtene kan være:
  + Aktuelle saker fra regionalt ungdomsråd
  + Aktuelle saker fra OT – ledelsen
  + Innspill fra ungdommene til arbeidet og hverdagen i OT
  + Eventuelt
* Sette opp faste møter mellom leder av OT-rådet og ungdommene på OT-avdelingene

**Rollefordeling i OT – rådet**

Ved oppstart av OT- året skal det velges hvem som skal ha de ulike rollene i rådet:

* Leder og nestleder
* Sekretær
* Økonomiansvarlig
* Ansvarlig for sosiale medier.

Regional ungdomsrådskontakt velges i løpet av høsten, før fylkestinget i november/desember.

OT – rådet kan bestemme at det skal tildeles andre roller.

**Endringer i mandat**

OT- rådet eller OT kan foreslå endringer i mandatet. Forslagene skal drøftes i samarbeidsmøter og vedtas i fellesskap.